2. ลักษณะการประกอบธุรกิจ

2.1 ความเป็นมาและพัฒนาการที่สำคัญ

บริษัท แมงป่อง จำกัด (มหาชน) (“ แมงป่อง” หรือ “บริษัทฯ”) เริ่มประกอบธุรกิจช่วงแรกในปี
2524 และเป็นที่รู้จักในฐานะร้านค้าปลีกสิ่งบันเทิงในนาม
“แมงป่อง”ผู้ประกอบธุรกิจค้าปลีกเทปคาสเซท
โดยมีสาขาแรกตั้งอยู่ที่ศูนย์การค้าเดอะมอลล์ราชประสงค์
จากการเติบโตและการขยายธุรกิจไปสู่ธุรกิจค้าปลีกภาพยนตร์ในรูปแบบวีดีโอ แมงป่องจึงได้จัดตั้ง
บริษัท แมงป่อง จำกัด ในวันที่ 3 มกราคม 2533 ด้วยทุนจดทะเบียนเริ่มแรก 1.0 ล้านบาท
พร้อมกับขยายสาขาร้านแมงป่องเพิ่มขึ้นอย่างต่อเนื่อง
เพื่อตอบสนองความต้องการของลูกค้าในด้านความบันเทิงภายในบ้าน (Home Entertainment)
ได้อย่างทั่วถึง ปัจจุบันแมงป่องถือเป็นผู้นำในธุรกิจสินค้าความบันเทิงภายในบ้าน
โดยเป็นผู้ถือลิขสิทธิ์ภาพยนตร์ไทยและต่างประเทศ เพื่อผลิตสินค้าในรูปแบบวีซีดีและดีวีดี
ตอบสนองความต้องการลูกค้าทั่วประเทศปีละกว่า 300 เรื่อง
รวมทั้งยังเป็นผู้ถือลิขสิทธิ์เพลงสากลต่างประเทศเพื่อจัดจำหน่ายเพลงชุด MAXX Music
ในรูปเทปคาสเซท และซีดี

สำหรับพัฒนาการที่สำคัญของแมงป่อง มีรายละเอียดพอสังเขปดังนี้

ปี 2528 เริ่มให้บริการบัตรสมาชิกแมงป่องเป็นครั้งแรก โดยมีสมาชิกในปีแรกจำนวน 2,000 คน

ปี 2533 จัดตั้งบริษัท แมงป่อง จำกัด

  ปี 2535 เริ่มเป็นผู้ผลิตและจัดจำหน่ายภาพยนตร์ที่มีลิขสิทธิ์ถูกต้องในรูปแบบวีดีโอ
  ตัวอย่างภาพยนตร์ที่จัดจำหน่ายภายใต้ลิขสิทธิ์แมงป่อง ได้แก่ คนเหล็ก 2 เป็นต้น
  และเป็นรายแรกของเมืองไทยที่ทำ Subtitle เป็นภาษาไทย

  ปี 2542 วางจำหน่ายเพลงชุด MAXX Music ชุดแรก “1999 Top Disco DJ Mix”
  โดยเป็นผู้ถือลิขสิทธิ์เพลงสากลต่างประเทศดังกล่าวจากบริษัท Countdown Music
  พร้อมเริ่มขยายธุรกิจเข้าสู่บริการให้เช่าวีดีโอ และวีซีดี ในนาม “ศูนย์เช่าวีดีโอแมงป่อง”

  ปี 2543 เริ่มดำเนินธุรกิจในรูปแบบแฟรนไชส์ เพื่อให้ผู้สนใจร่วมลงทุนกับแมงป่อง
  โดยมีสาขาตัวอย่างเริ่มแรกคือ สาขาประชาอุทิศ 38

  ปี 2544 บุกเบิกการผลิตภาพยนตร์ดีวีดีรูปแบบดีวีดี-9 ระบบเสียง 5.1
  ที่มีความคมชัดทั้งภาพและเสียงรอบทิศทาง รวมถึงการเป็นผู้บุกเบิกตลาดเอ็มพี-3
  เพลงสากลรายแรกของประเทศไทย

  ปี 2545 มุ่งเน้นการเป็นผู้จัดหาและจัดการลิขสิทธิ์ภาพยนตร์ไทยและต่างประเทศ
  โดยได้รับลิขสิทธิ์จากผู้ผลิตและผู้จัดจำหน่ายลิขสิทธิ์ชั้นนำ ที่มีลิขสิทธิ์หลากหลาย

  ปี 2546 แปรสภาพเป็นบริษัทมหาชน
  และขยายธุรกิจผลิตภาพยนตร์เพื่อเผยแพร่ครั้งแรกในโรงภาพยนตร์ (หนังโรง)
  ธุรกิจผลิตภาพยนตร์เพื่อเผยแพร่ครั้งแรกในรูปแบบวีซีดี และดีวีดี (โฮมมูวี่) และธุรกิจค่ายเพลง
  โดยลงทุนในบริษัทย่อย 5 บริษัท ได้แก่ บริษัท นครไทย พิคเจอร์ จำกัด , บริษัท แมงป่อง
  พิกเจอร์ จำกัด, บริษัท ดัง ดัง จำกัด, บริษัท ไฮเยส มิวสิค จำกัด, และบริษัท พิจิก
  เรคคอร์ด จำกัด

  ปี 2547 - ปรับโครงสร้างธุรกิจ ในเดือนกันยายน 2547
  โดยคณะกรรมการของบริษัทฯมีมติอนุมัติให้เลิกกิจการบริษัทย่อย
  เพื่อรวมการดำเนินงานบริษัทย่อยดังกล่าวเข้ามาอยู่ภายใต้การบริหารงานของแมงป่อง
  ลดการซ้ำซ้อนของการทำงานและค่าใช้จ่ายในการบริหารงาน

  - เข้าจดทะเบียนในตลาดหลักทรัพย์แห่งประเทศไทยเมื่อวันที่ 5 พฤศจิกายน 2547

ปัจจุบันบริษัท แมงป่อง จำกัด (มหาชน) มีทุนจดทะเบียนชำระแล้วจำนวน 293 ล้านบาท
ดำเนินธุรกิจครอบคลุมสิ่งบันเทิงภายในบ้านทั้งในด้านภาพและเสียง
ตามสโลแกนของแมงป่องที่ต้องการเป็น “ที่สุดของนักดูหนังฟังเพลง”

2.2 การประกอบธุรกิจของบริษัทฯ

แมงป่องมีการบริหารและจัดการกลุ่มธุรกิจภายใต้การดำเนินงานของบริษัทฯและบริษัทในกลุ่ม
โดยมีโครงสร้างธุรกิจ ดังนี้

1)  ธุรกิจถือครองลิขสิทธิ์ จัดจำหน่ายและให้เช่าสินค้า

2)  ธุรกิจผลิตลิขสิทธิ์ภาพยนตร์ และ

3)  ธุรกิจผลิตลิขสิทธิ์เพลง

  1) การถือครองลิขสิทธิ์ จัดจำหน่ายและให้เช่าสินค้า ดำเนินการโดยแมงป่อง ดังนี้

-   แมงป่องถือครองลิขสิทธิ์สินค้าเพื่อความบันเทิงภายในบ้านทั้งภาพยนตร์และเพลงเพื่อการจำหน่าย
    โดยจัดหาจากผู้ผลิต ตัวแทนจำหน่ายทั้งในประเทศและต่างประเทศ
    ตัวอย่างลิขสิทธิ์หนังชั้นนำที่ทำรายได้สูงสุดที่ผ่านมาของแมงป่อง อาทิ “องค์บาก”,
    “สุริโยไท”, “15 ค่ำเดือน 11”, “บุปผาราตรี”, “บิวตี้ฟูลบ๊อกเซอร์”, “ปักษาวายุ”,
    “The Lord of the Rings ภาค 1,2”, “Kill Bill Volume 1”, เป็นต้น
    รวมถึงเพลงสากลจากค่าย Countdown Music กว่า 200 เพลงต่อปี ภายใต้โลโก้ MAXX
    Music และเพลงไทยลูกทุ่งซึ่งผลิตจากแมงป่องในชื่อค่าย “ดังดัง”
    ทั้งนี้แมงป่องนำลิขสิทธิ์ดังกล่าวมาบริหารและจัดการโดยผลิตเป็นภาพยนตร์ในรูปแบบวีซีดี ดีวีดี
    และเพลงในรูปเทปคาสเซท ซีดี ภายใต้ตราสินค้า “แมงป่อง”
    เพื่อจัดจำหน่ายและให้เช่าลิขสิทธิ์สินค้า

-   เป็นผู้จำหน่ายและให้เช่าสินค้าเพื่อความบันเทิงภายในบ้านที่แมงป่องเป็นเจ้าของ
    สิทธิ์เองและสินค้าที่ไม่ใช่ลิขสิทธิ์แมงป่องเป็นตัวแทนจำหน่ายให้กับผู้อื่น
    โดยแมงป่องมีการจำหน่ายสินค้าลิขสิทธิ์แมงป่องผ่านช่องทางขายส่งให้กับผู้จัดจำหน่าย
    ตัวแทนจำหน่ายสินค้า ร้านค้าสะดวกซื้อ และซุปเปอร์สโตร์ต่าง ๆ อาทิ เช่น ร้าน 7-11 ปั้ม
    Jet ร้าน B2S ร้านค้าทั่วไป รวมถึงการจำหน่ายให้บริษัทผลิตเครื่องใช้ไฟฟ้า เช่น โซนี่
    พานาโซนิค ไพโอเนียร์ แฟมมิลี่ และโซเคน เป็นต้น และขายปลีกผ่านสาขา จุดขาย
    และแฟรนไชส์ของแมงป่องที่กระจายอยู่ทั่วประเทศ 243 แห่ง ซึ่งมีทั้งรูปแบบ Stand-Alone
    และร้านที่ตั้งอยู่ในศูนย์การค้า โรงภาพยนตร์ Modern Trade ต่าง ๆ เช่น เซ็นทรัล
    เดอะมอลล์ มาบุญครอง เมเจอร์ซีนีเพล็กซ์ บิ๊กซี แมคโคร โลตัส คาฟูร์ เป็นต้น
    ทั้งนี้แมงป่องยังทำหน้าที่เป็นตัวแทนจำหน่ายสินค้าที่ไม่ใช่ลิขสิทธิ์ของแมงป่องผ่านสาขาและจุดขายของแมงป่องเพื่อสร้างความหลากหลายของสินค้าและตอบสนองความต้องการลูกค้าได้อย่างครบถ้วน
    ซึ่งสาขาและแฟรนไชส์จำนวน 31 แห่ง
    ของแมงป่องยังให้บริการเช่าสินค้าลิขสิทธิ์แมงป่องและสินค้าที่ไม่ใช่ลิขสิทธิ์แมงป่อง

2) ธุรกิจผลิตลิขสิทธิ์ภาพยนตร์ โดยผลิตภาพยนตร์เพื่อฉายในโรงภาพยนตร์ (หนังโรง)
ผลงานการผลิตลิขสิทธิ์ภาพยนตร์ที่ผ่านมาได้แก่ ภาพยนตร์เรื่อง”บุปผาราตรี”, “เจ้าสาวผัดไทย”,
“บุปผาราตรี เฟส 2” และผลงานลิขสิทธิ์ภาพยนตร์โฮมมูวี่ที่เผยแพร่ครั้งแรกในรูปแบบ วีซีดี และ
ดีวีดี ได้แก่ “ย่านาค (3มิติ)”, “หอผี (3มิติ)”, “ช้างเพื่อนแก้ว 2”, “เณรจิ๋วจอมขมังเวทย์”
เป็นต้น

3) ธุรกิจผลิตลิขสิทธิ์เพลง โดยผลิตเพลงทั้งแนวลูกทุ่ง ป๊อป ป๊อปแดนซ์ ฯลฯ ผลงานที่ผ่านมาได้แก่
อัลบั้ม ”ใจก่อการร้าย” และ “เห็นหน้าดีกว่าเห็นเบอร์” ของสีไพร สารีวงษ์ อัลบั้ม
”ติ๋มบาร์เบอร์”, “รักพ่ายใจสู้” ของสายฝน อุทัยรัตน์ อัลบั้ม ”กระต่ายอ้อนจันทร์”
ของกระต่ายขาว ดาวรุ่ง อัลบั้ม “Surf Sound” ของศิลปิน Sound Surf อัลบั้ม ”ป่วนเมือง”
ของน้องมายด์ เป็นต้น

3.  โครงสร้างรายได้

  โครงสร้างรายได้ของแมงป่องในช่วงที่ผ่านมาสามารถจำแนกได้ดังนี้

  หน่วย : ล้านบาท

  ----------------------- -------- -------- ---------- -------- --------- --------
                          2545              2546                2547      

                          จำนวน    สัดส่วน    จำนวน      สัดส่วน    จำนวน     สัดส่วน
                                   (%)                 (%)                (%)

  ขายสินค้า                 829.19   91.0%    1,361.52   93.5%    1458.19   94.3%

  -ขายส่ง                  285.79   31.4%    680.64     46.7%    684.62    44.3%

  -ขายปลีก                 543.40   59.6%    680.89     46.8%    773.57    50.0%

  ให้เช่าและค่าลิขสิทธิ์เพื่อเช่า   80.15    8.8%     89.90      6.2%     80.98     5.2%
  และบริการอื่น ๆ                                                            

  อื่นๆ                     2.23     0.2%     4.68       0.3%     7.47      0.5%

  รวม                     911.57   100.0%   1,456.10   100.0%   1546.64   100.0%
  ----------------------- -------- -------- ---------- -------- --------- --------

2.4 เป้าหมายการดำเนินธุรกิจ

บริษัทฯมีเป้าหมายหลักในการเป็นผู้นำในธุรกิจสินค้าเพื่อความบันเทิงภายในบ้าน (Home
Entertainment)
ที่มีคุณภาพและทันสมัยตรงตามความต้องการของตลาดโดยเข้าถึงกลุ่มลูกค้าทุกเพศทุกวัยตามสโลแกน
ที่สุดของนักดูหนังฟังเพลง” และเพื่อให้บรรลุเป้าหมายดังกล่าว
บริษัทฯมีนโยบายที่จะเพิ่มผลิตภัณฑ์ใหม่ ๆ
ทั้งภาพยนตร์และเพลงโดยการจัดหาและผลิตลิขสิทธิ์ที่มีคุณภาพและเป็นที่ต้องการของลูกค้าอย่างต่อเนื่อง
เพื่อนำมาผลิตเป็นสินค้าความบันเทิงในรูปแบบต่าง ๆ ที่มีความทันสมัย
สอดคล้องกับความนิยมของตลาด
และจัดจำหน่ายผ่านช่องทางการจัดจำหน่ายที่ครอบคลุมพื้นที่ทั่วประเทศโดยใช้สาขาของแมงป่องเป็นแกนนำในการกระจายสินค้าสู่ผู้บริโภค